Document ID: 31998R1239

NEUVOSTON ASETUS (EY) N:o 1239/98,
annettu 8 päivänä kesäkuuta 1998,
tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo, että
1) yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (4) 2 ja 4 artiklan mukaisesti neuvoston tehtävänä on käytettävissä olevien tieteellisten lausuntojen perusteella päättää tarvittavista säilyttämistoimenpiteistä meren elollisten luonnonvarojen järkiperäisen ja vastuullisen käytön varmistamiseksi kestävältä pohjalta ottaen huomioon muun muassa kalastustoiminnan vaikutukset meriekosysteemiin; tätä varten neuvosto voi hyväksyä pyydyksiä ja niiden käyttötapoja koskevia teknisiä toimenpiteitä,
2) on tarpeen vahvistaa yhteisön tasolla periaatteet ja tietyt säännöt, jotta jäsenvaltiot voivat varmistaa sen lipun alla purjehtivien tai sen lainkäyttövaltaan kuuluvien alusten kalastustoiminnan hallinnon,
3) asetuksessa (EY) N:o 894/97 (5) säännellään ajoverkoilla kalastusta,
4) ajoverkoilla harjoitettava kalastustoiminta on aiemmin lisännyt nopeasti pyyntiponnistusta; tämän toiminnan valvomaton laajeneminen saattaisi aiheuttaa kohdelajien pyyntiponnistuksen vakavan liikakasvun riskin,
5) perustamissopimuksen 130 r artiklan 2 kohdassa vahvistetaan periaate, jonka mukaan kaikissa yhteisön toimenpiteissä on varotoimen luonteisesti otettava huomioon ympäristönsuojelun asettamat vaatimukset,
6) yhteisön kansainvälisten velvoitteiden mukaisesti, jotka koskevat valtamerien elollisten luonnonvarojen säilyttämiseen ja hallinnointiin osallistumista, on tarpeen säännellä tiukasti kaikkea yhteisön aluksilla harjoitettavan ajoverkoilla kalastuksen lisääntymistä,
7) tarvitaan rajoituksia ajoverkkojen pituuteen,
8) tonnikalan, miekkakalan ja tiettyjen muiden lajien kalastus ajoverkoilla aiheuttaa sivusaaliita ja muodostaa uhan muiden kuin kohdelajien kalakannoille,
9) pyyntiponnistuksen valvomattoman kasvun uhasta ja ajoverkkojen riittävässä valikoivuudessa esiintyvistä puutteista johtuen niiden käyttö olisi kiellettävä tonnikalan, miekkakalan ja tiettyjen muiden lajien kalastuksessa; ekologisten haittavaikutusten torjumiseksi muutoksen olisi tapahduttava nopeasti,
10) yhteisön alukset, jotka ovat harjoittaneet näiden lajien kalastusta ajoverkoilla, joutuvat taloudellisiin vaikeuksiin ja tarvitsevat siirtymäajan; siksi näillä aluksilla olisi oltava lupa jatkaa kalastustoimintaa ajoverkoilla 31 päivään joulukuuta 2001,
11) Itämeren kalavarojen teknisistä säilyttämistoimenpiteistä säädetään asetuksessa (EY) N:o 88/98 (6),
12) ajoverkoilla harjoitettavan kalastuksen olisi tapahduttava ainoastaan sellaisissa olosuhteissa, joissa tällaisten verkkojen käyttöä voidaan todella valvoa.
13) jäsenvaltioiden kalansaalistietojen kirjaamista koskevista yksityiskohtaisista säännöistä 22 päivänä syyskuuta 1983 annettu komission asetus (ETY) N:o 2807/83 (7) ei koske kaikkea kyseistä ajoverkoilla harjoitettavaa kalastustoimintaa; yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annettua neuvoston asetuksen (ETY) N:o 2847/93 (8) kalastuspäiväkirjoja ja purkausilmoituksia koskevia yleissäännöksiä sovelletaan Välimerellä vasta 1 päivästä tammikuuta 1999,
14) ajoverkoilla harjoitettavan kalastuksen valvonnasta aiheutuu siten erityisiä ongelmia; tästä toiminnasta olisi annettava erityissäännöksiä,
15) ajoverkoilla harjoitettavan kalastustoiminnan seurauksia on arvioitava jatkuvasti; tätä varten on kerättävä tarvittavat tiedot,
16) kalastuspäiväkirjojen tietoja on verrattava purettuihin määriin, joita on voitava valvoa tehokkaasti,
17) jäsenvaltioiden on toimitettava komissiolle tietyt tiedot, jotka ovat tarpeen jäsenvaltioiden suorittamien tarkastusten valvomiseksi yhteisön tasolla,
18) jos tämän asetuksen säännöksiä ei noudateta, jäsenvaltioiden olisi sovellettava neuvoston asetuksen (EY) N:o 2847/93 mukaisia seuraamuksia,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 894/97 seuraavasti:
1) Korvataan 11 artikla seuraavasti:
"11 artikla
Aluksella ei saa pitää yhtä eikä useampaa ajoverkkoa, joiden yksittäinen tai yhteenlaskettu pituus on yli 2,5 kilometriä, eikä harjoittaa niillä kalastustoimintaa.
11 a artikla
1. Aluksella ei 1 päivästä tammikuuta 2002 saa pitää yhtä eikä useampaa ajoverkkoa, jotka on tarkoitettu liitteessä VIII lueteltujen lajien pyyntiin, eikä harjoittaa niillä kalastustoimintaa.
2. Ajoverkoilla pyydettyjen liitteessä VIII lueteltujen lajien purkaminen aluksesta kielletään 1 päivästä tammikuuta 2002.
3. Aluksella saa lippujäsenvaltion toimivaltaisten viranomaisten myöntämällä luvalla 31 päivään joulukuuta 2001 pitää yhtä tai useampaa 1 kohdassa tarkoitettua ajoverkkoa tai harjoittaa niillä kalastustoimintaa. Vuonna 1998 niiden alusten enimmäismäärää, joille jäsenvaltio saa myöntää luvan pitää yhtä tai useampaa ajoverkkoa tai harjoittaa niillä kalastustoimintaa, ei saa olla suurempi kuin 60 prosenttia niiden alusten määrästä, jotka kaudella 1995-1997 käyttivät yhtä tai useampaa ajoverkkoa.
4. Jäsenvaltioiden on kunkin kohdelajin osalta toimitettava komissiolle vuosittain 30 päivään huhtikuuta mennessä luettelo 3 kohdassa tarkoitetuista ajoverkoilla harjoitettavaa kalastustoimintaa varten luvan saaneista aluksista; vuoden 1998 osalta tiedot on lähetettävä viimeistään 31 päivänä heinäkuuta 1998.
11 b artikla
1. Kalastusalusten, jotka käyttävät yhtä tai useampaa ajoverkkoa liitteessä VIII lueteltujen lajien pyyntiin, on noudatettava seuraavia ehtoja:
- verkkoa on koko kalastustoiminnan ajan tarkkailtava jatkuvasti alukselta käsin siten, että siihen on näköyhteys, ja
- verkon kuhunkin ulkokulmaan on kiinnitettävä tutkaheijastimilla varustettuja kelluvia poijuja, jotta verkon sijainti voidaan milloin tahansa määrittää. Nämä poijut on merkittävä pysyvästi sen aluksen rekisterikirjaimella/kirjaimilla ja -numerolla, johon ne kuuluvat.
2. Yhtä tai useampaa 1 kohdassa tarkoitettua ajoverkkoa käyttävän aluksen päällikön on pidettävä kalastuspäiväkirjaa, johon hänen on merkittävä päivittäin seuraavat tiedot:
- aluksella olevien verkkojen yhteenlaskettu pituus,
- kussakin kalastustoimessa käytettyjen verkkojen yhteenlaskettu pituus,
- kussakin kalastustoimessa saatu kunkin lajin saalismäärä, mukaan lukien sivusaaliit sekä poisheitetty määrä erityisesti valaiden, matelijoiden ja merilintujen osalta,
- aluksella pidetty kunkin lajin määrä,
- saaliiden päivämäärä ja paikka.
3. Edellä 2 kohdassa tarkoitettujen päälliköiden on toimitettava sen jäsenvaltion toimivaltaisille viranomaisille, jossa purkaus tapahtuu, ilmoitus, josta käyvät ilmi ainakin lajikohtaiset puretut määrät sekä saaliiden päivämäärät ja -vyöhykkeet.
4. Yhtä tai useampaa 1 kohdassa tarkoitettua ajoverkkoa käyttävän aluksen päällikön, joka haluaa käyttää jossakin jäsenvaltiossa sijaitsevaa purkauspaikkaa, on ilmoitettava kyseisen jäsenvaltion toimivaltaisille viranomaisille aiottu purkauspaikka ja saapumisaika vähintään kahta tuntia ennen satamaan saapumista.
5. Kalastusaluksilla, jotka käyttävät yhtä tai useampaa 1 kohdassa tarkoitettua ajoverkkoa, on pidettävä mukana lippuvaltion toimivaltaisten viranomaisten ennakolta myöntämä kalastuslupa.
6. Jos 11 ja 11 a artiklan ja tämän artiklan säännöksiä ei noudateta, toimivaltaisten viranomaisten on toteutettava kyseisten alusten osalta asianmukaiset toimenpiteet asetuksen (EY) N:o 2847/93 31 artiklan mukaisesti.
11 c artikla
Lukuun ottamatta vesiä, joita tietyistä Itämeren, Belttien ja Juutinrauman vesialueiden kalavarojen teknisistä säilyttämistoimenpiteistä 18 päivänä joulukuuta 1997 annettu neuvoston asetus (EY) N:o 88/98 (*) koskee, ja sen estämättä, mitä 1 artiklan 1 kohdassa säädetään, 11, 11 a ja 11 b artiklaa sovelletaan kaikilla jäsenvaltioiden suvereniteettiin tai lainkäyttövaltaan kuuluvilla vesillä sekä näiden vesien ulkopuolella kaikkiin yhteisön kalastusaluksiin.
(*) EYVL L 9, 15.1.1998, s. 1."
2) Lisätään oheinen teksti liitteeksi VIII.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 8 päivänä kesäkuuta 1998.

Labels: 20
18
6